На основу одредаба члана 18. Закона о кинематографиjи („Службени гласник РС”, бр. 99/11, 2/12 и 46/2014), Уредбе о критериjумима, мерилима и начину избора проjеката у култури коjи се финансираjу и суфинансираjу из буџета Републике Србиjе, аутономне покраjине, односно jединица локалне самоуправе („Службени гласник РС”, бр. 105/2016 и 112/2017) и Упутства о додели средстава Филмског центра Србиjе бр. 03-220 од 21.2.2022. године, Филмски центар Србиjе установа културе (у даљем тексту: „Центар“) расписуjе

**Конкурс за финансирање и суфинансирање пројеката у кинематографији за 2023. годину у категорији: Суфинансирање производње домаћих дугометражних играних филмова**

ОПШТЕ ОДРЕДБЕ

Овим конкурсом се суфинансирају пројекти у кинематографији за 2023. годину у категорији: Суфинансирање производње домаћих дугометражних играних филмова, који се бирају на основу критеријума из овог конкурса чиме се директно средства конкурса усмеравају на стварање и промовисање производа од културног значаја.

Право учешћа на конкурсу имају правна лица и предузетници, носиоци ауторских имовинских права, са дугометражним играним филмовима у трајању од најмање 60 минута, а који испуњавају следеће услове:

– да су уписани у одговарајући регистар Агенције за привредне регистре (у даљем тексту: „АПР“) који се води за територију Републике Србије, са регистрованом претежном делатношћу производње кинематографских дела, аудио-визуелних производа и телевизијског програма или дистрибуције кинематографских дела, аудио-визуелних дела и телевизијског програма или приказивања кинематографских дела (у даљем тексту: „Продуценти“),

– да им пословни рачуни нису блокирани у периоду од дана подношења пријаве на конкурс до дана доношења одлуке о избору добитника средстава по конкурсу;

– да немају неплаћене обавезе по основу пореза и других јавних давања, на дан подношења пријаве на конкурс.

Као доказ испуњења услова наведених у претходном ставу, приликом пријаве на конкурс заинтересовани учесник мора да достави:

– извод са интернет странице Агенције за привредне регистре на којем се види претежна делатност Продуцента;

– извод са интернет странице Народне банке Србије на којем се види да Продуцент није у блокади.

**Право учешћа на конкурсу нема:**

**– продуцент који је поднео пријаву са истим пројектом на Јавни конкурс за финансирање и суфинансирање пројеката у кинематографији за 2023. годину у категоријама: Суфинансирање развоја пројеката домаћих дугометражних играних и документарних филмова и Суфинансирње производње домаћих дугометражних филмова за децу и омладину;**

**– добитник средстава по ранијим конкурсима, осим у категоријама Финансирање унапређења и развоја сценарија и Суфинансирање развоја пројеката, са истим пројектом;**

– добитник средстава по ранијим конкурсима који није у року испунио обавезе из/или/ у вези са конкурсом и уговором закљученим на основу конкурса, односно обавезе настале као последица раскида уговора закљученог на основу конкурса и/или учесницима у реализацији подржаних пројеката, као и лица повезана са њим, док те обавезе не измири;

– лице коме је изречена мера забране учествовања на конкурсима у области кинематографије, као и са њим повезана лица, до истека периода за који је изречена забрана;

– предузетник или правно лице у којем је члан конкурсне комисије или лице повезано са њим оснивач, директор, члан управног/надзорног одбора или другог органа, заступник или прокуриста;

– предузетник или правно лице са пројектом у којем је члан конкурсне комисије или лице повезано са њим ангажован као члан ауторске екипе;

– лица која аплицирају на конкурс са филмовима који су јавно приказани до затварања конкурса;

– лица која аплицирају на конкурс са наменским филмовима, нарученим филмовима, наставним филмовима, филмовима намењеним маркетингу и реклами, као и филмовима са порнографским садржајем, садржајем којим се отворено вређа људско достојанство, којим се заговара или подстиче дискриминација, мржња или насиље против лица или групе лица због њиховог припадања или неприпадања некој раси, вери, нацији, етничкој групи, полу, сексуалној опредељености или неком другом личном својству;

* лица која се налазе у поступку повраћаја државне или помоћи мале вредности (de minimis помоћи);
* лица која су била у тешкоћама у смислу прописа о правилима за доделу државне помоћи.

Под повезаним лицем из става 1, тачка 2) и 4) овог члана подразумева се:

– правно лице у којем то лице поседује значајно учешће у капиталу или право да такво учешће стекне из конвертибилних обвезница, вараната, опција и слично;

– правно лице у којем је то лице контролни члан друштва (контролисано друштво);

– правно лице које је заједно са тим лицем под контролом трећег лица;

– физичко лице или предузетник који је био власник или већински члан лица коме је изречена мера забране.

Под повезаним лицем из става 1, тачке 5) и 6) овог одељка подразумева се:

– крвни сродник члана конкурсне комисије у правој линији и крвни сродник у побочној линији закључно са другим степеном сродства;

– супружник и ванбрачни партнер члана конкурсне комисије и њихови крвни сродници закључно са првим степеном сродства;

– усвојилац или усвојеник члана конкурсне комисије, као и потомци усвојеника;

друга лица која са чланом конкурсне комисије живе у заједничком домаћинству.

Пријаве са неверодостојним и нетачним подацима биће одбачене, а њихови подносиоци санкционисани забраном учешћа на јавним конкурсима у области кинематографије у трајању до пет година.

ДОДЕЛА СРЕДСТАВА

По основу овог јавног конкурса могу се доделити средства у износу **до 50% укупних трошкова буџета пројекта** којим се конкурише, **осим за нискобуџетне пројекте где се може доделити и до 100% укупних трошкова буџета пројекта**. За потребе овог конкурса под нискобуџетним пројектом сматра се пројекат чији укупан буџет износи мање од 30.000.000 динара.

Средства се додељују у виду субвенције и то у бруто износу (износу пре одбитка пореза и других накнада). Коначни износ средстава који изабрани подносилац пројекта може добити зависи од расположивих буџетских средстава опредедељених по овом конкурсу.

КОНКУРСНА ДОКУМЕНТАЦИЈА

Учесници конкурса дужни су да уз конкурсну пријаву доставе следећу конкурсну документацију: завршну верзију сценарија; синопсис; редитељску експликацију; биографију редитеља и сценаристе; профил продуцентске куће и биографију продуцента; продуцентску експликацију; листу ауторске екипе филма са писаним изјавима сваког члана екипе који је наведен у листи да ће учествовати у производњи филма; листу глумачке и техничке екипе филма (уколико постоји у овој фази пројекта) са писаним изјавима сваког члана екипе који је наведен у листи да ће учествовати у производњи филма; визуелне референце, доказ о регулисаним ауторским правима – копију уговора са сценаристом и редитељем; оверену изјаву учесника конкурса да је пројекат којим конкурише домаће кинематографско дело; финансијски план (очекивани прилив средстава); релевантне доказе о начину финансирања пројекта – искључиво на српском језику (уколико их продуцент поседује у овој фази конкурса, нпр: банкарске гаранције, гарантовани новац из страних фондова, копродукционе уговоре са иностраним продуцентима, потврде о поседовању одговарајућих техничких капацитета или доказе о учешћу правних лица која такве капацитете поседују и сл.); буџет филма (детаљан предрачун филма); дистрибутерски и маркетиншки план (уколико постоје у овој фази пројекта); временски план; изјаву о претходно добијеним јавним средствима (додељеној државној помоћи и додељеној de minimis помоћи по свим основама у текућој и претходне две фискалне године); да се учесник конкурса не налази у поступку повраћаја државне или де минимис помоћи и да учесник конкурса није био привредни субјект у тешкоћама у смислу прописа о правилима за доделу државне помоћи.

Редитељи – дебитанти достављају и досадашње радове на активном линку.

КРИТЕРИЈУМИ ЗА ИЗБОР ПРОЈЕКАТА

Одлука о избору пројеката биће донета у складу са критеријумима за избор пројеката у кинематографији који се финансирају и суфинансирају из буџета Републике Србије утврђеним Законом о кинематографији („Сл. гласник РС“, бр. 99/2011, 2/2012 – испр. и 46/2014 – одлука УС) и Уредбом о критеријумима, мерилима и начину избора пројеката у култури који се финансирају и суфинасирају из буџета Републике Србије, аутономне покрајине, односно јединице локалне самоуправе („Сл. гласник РС“, бр. 105/2016 и 112/2017), и то:

1) оригиналност, аутентичност идеје, теме и садржаја сценарија;

2) иновативност, убедљивост сценарија и допринос развоју филмског језика;

3) наративна структура сценарија, карактеризација ликова и уверљивост дијалога;

4) оцена доприноса значају домаће кинематографије;

5) допринос сценарија у представљању духа времена;

6) очекивана привлачност филма за домаћи и међународни културни простор;

7) успешност претходних филмских пројеката редитеља филма (гледаност, учешће на фестивалима, награде);

8) изводљивост пројекта: буџет, сложеност снимања, план и термини снимања;

9) учешће страних продуцената у пројекту;

10) усклађеност пројекта са општим интересом у култури и циљевима и приоритетима конкурса;

11) квалитет и садржајна иновативност пројекта;

12) капацитети потребни за реализацију пројекта и то:

(а) стручни, односно уметнички капацитети,

(б) неопходни ресурси;

13) финансијски план – разрађеност, усклађеност са планом активности пројекта, економичност и укљученост више извора финансирања;

14) степен утицаја пројекта на квалитет културног живота заједнице.

ТРАЈАЊЕ ЈАВНОГ КОНКУРСА

Конкурс је отворен месец дана од дана јавног објављивања у ”Вечерњим новостима”, односно до 6. октобра 2023. године.

Пријавни формулар и конкурсна документација достављају се на српском језику у електронској форми у ПДФ формату (осим за буџет који није потребно претварати у ПДФ) **за сваки документ посебно према редоследу**наведеном у пријави, на електронску адресу Центра: **konkurs2023@fcs.rs**  са обавезном назнаком назива пројекта и назива конкурса за који се пројекат пријављује, у subject-у.

Формулар конкурсне пријаве и прилози који су саставни део конкурсне документације, доступни су на интернет страници Филмског центра Србије **(**[**www.fcs.rs**](http://www.fcs.rs/)**).**

Неблаговремене и непотпуне пријаве, пријаве које нису поднете од овлашћених лица, пријаве које нису поднете на прописаном формулару и пријаве које нису предмет јавног конкурса неће се разматрати.

ДОНОШЕЊЕ ОДЛУКЕ

Конкурсна комисија у року од 60 дана од затварања конкурса доноси предлог о избору пројеката по расписаном јавном конкурсу и доставља га Управном одбору. На основу предлога конкурсне комисије, Управни одбор Центра доноси одлуку о избору пројеката и додели средстава за суфинансирање изабраних пројеката у року од 15 дана од доношења предлога комисије.

Са редитељима и изабраним подносиоцима пројеката, који су претходно доставили уверење пореске управе о измиреним јавним приходима, не старије од 10 дана, којим се потврђује да Продуцент нема доспеле, а неплаћене обавезе по основу пореза, биће закључени уговори о суфинансирању пројеката.

ОСТАЛЕ ИНФОРМАЦИЈЕ

У складу са Правилником о изменама и допунама Правилника о плану подрачуна консолидованог рачуна трезора („Сл. гласник РС“, број 143/22), подносилац захтева је дужан да у надлежној филијали Управе за трезор отвори посебан наменски подрачун за јавна средства која добије из буџета. За све ближе информације подносилац захтева треба да се обрати надлежној филијали Управе за трезор.

У овом тексту конкурса садржана су сва правила и услови који ће се примењивати приликом спровођења овог конкурса. На сва питања која нису изричито регулисана одредбама овог конкурса примењиваће се одредбе Закона о кинематографији и Закона о општем управном поступку.

Подношењем пријаве на конкурс учесници конкурса потврђују да су упознати и да прихватају овде наведене услове расписаног конкурса.

Све додатне информације и објашњења од значаја за спровођење поступка конкурса могу се добити путем телефона број: 011 2625-131, или путем електронске поште на: **konkurs2023@fcs.rs.**